PhDr. **Štefan Škultéty** (\* 3. apríl 1975, Trenčianske Teplice) je slovenský komunálny a regionálny politik a manažér. V rokoch 2006 – 2018 bol primátorom mesta Trenčianske Teplice. Od roku 2013 je poslancom zastupiteľstva Trenčianskeho samosprávneho kraja. Od roku 2020 vedie zbrojársku spoločnosť DMD Group.

Štúdium a vzdelanie
-------------------

Po absolvovaní Gymnáziu Ľudovíta Štúra v Trenčíne pokračoval v štúdiu na Vysokej škole manažmentu v Trenčíne (City University Bellevue, titul BSBA) a na Fakulte managementu Univerzity Komenského v Bratislave. Štúdium ukončil obdržaním titulu PhDr. na Fakulte managementu UK (zameranie strategický manažment a marketing).

Okrem toho absolvoval množstvo zahraničných a domácich  stáží a seminárov na problematiku komunálnej a regionálnej politiky, fungovania európskych inštitúcii a čerpania finančných prostriedkov z EÚ fondov.[chýba zdroj]

Pracovné a politické skúsenosti
-------------------------------

Po absolvovaní základnej vojenskej služby pôsobil v súkromnej sfére v oblasti marketingu a médií.[chýba zdroj]

V roku 2002 sa stal riaditeľom zahraničných vzťahov v strane SDKÚ. O rok neskôr začal pracovať na Ministerstve obrany Slovenskej republiky ako poradca ministra obrany a následne ako riaditeľ kancelárie ministra Juraja Lišku, resp. Martina Fedora. Zároveň bol členom dozornej rady Leteckých opravovní Trenčín, a.s. Od júla do decembra 2006 pôsobil ako asistent poslanca NR SR Martina Fedora. Bol tiež predsedom mládežníckej organizácie SDKÚ, Nová generácia.

### Primátor Trenčianskych Teplíc a poslanec Trenčianskeho kraja

V komunálnych voľbách 2. decembra 2006 bol zvolený za primátora Trenčianskych Teplíc ako kandidát koalície SDKÚ-DS a KDH. Za primátora bol opätovne zvolený vo voľbách v roku 2010 ako kandidát koalície SDKÚ-DS, KDH a SaS, a v roku 2014, vtedy ako kandidát koalície SDKÚ-DS, KDH, NOVA a SIEŤ. Po odchode Martina Fedora z SDKÚ-DS odišiel zo strany 21. novembra 2014 aj Škultéty. Vo voľbách v roku 2018 opätovne kandidoval za primátora Trenčianskych Teplíc ako nezávislý, vo vyrovnaných voľbách však skončil až na treťom mieste s 581 hlasmi (32,31 %).

Vo voľbách do VÚC v rokoch 2013, 2017 a 2022 bol zvolený za poslanca TSK za obvod Trenčín. V roku 2013 kandidoval za koalíciu KDH, SDKÚ-DS, MOST-HÍD, Nová väčšina - Dohoda, SaS, OKS, v rokoch 2017 a 2022 ako nezávislý.

### Manažérske pôsobenie po roku 2018

Od roku 2020 je generálny riaditeľ a predseda predstavenstva zbrojárskej firmy DMD Group, vyrábajúcej samohybné húfnice Zuzana 2, muníciu a kanóny.

Od marca 2019 je predsedom občianskeho združenia Národná sieť slovenských miestnych akčných skupín.

Škultéty je autorom niekoľkých odborných článkov, blogov a publikácií na aktuálne spoločenské témy.[chýba zdroj] Hovorí aktívne anglicky a pasívne ruským jazykom.

Osobný život
------------

Má o tri roky mladšieho brata Tomáša. Štefan Škultéty je ženatý a má dve deti.[chýba zdroj]

Referencie
----------

1. ↑  *Primátor mesta Trenčianske Teplice* [online] Online[nefunkčný odkaz]
2. ↑  *Zoznam poslancov TSK* [online] Online
3. ↑   *PhDr. Štefan Škultéty - primátor mesta TRENČIANSKE TEPLICE* [online]. slovakregion.sk, [cit. 2023-05-17]. Dostupné online.
4. ↑   *Fedorovi asistuje jeho primátor!*. topky.sk, 2006-12-08, [cit. 2023-05-17].
5. ↑  TASR. SDKÚ opúšťajú členovia, medzi nimi primátor Trenčianskych Teplíc. *SME* (Bratislava: Petit Press), 2014-11-21. Dostupné online [cit. 2023-05-17]. ISSN 1335-4418.
6. ↑   SME. *SME* (Bratislava: Petit Press). Dostupné online [cit. 2023-05-17]. ISSN 1335-4418.
7. ↑  TASR. Primátor T. Teplíc Š. Škultéty odchádza z SDKÚ-DS, miestny zväz končí. *teraz.sk* (Bratislava: TASR), 2014-11-21. Dostupné online [cit. 2023-05-17].
8. ↑   Z SDKÚ odchádzajú ďalší členovia. *Aktuality.sk* (Bratislava: Ringier Axel Springer Slovakia), 2014-11-21. Dostupné online [cit. 2023-05-17].
9. ↑   Trenčianske Teplice - Výsledky komunálnych volieb 2018. *SME* (Bratislava: Petit Press). Dostupné online [cit. 2023-05-17]. ISSN 1335-4418.
10. ↑   *Poslanci TSK vo volebnom období 2013-2017* [online]. tsk.sk, [cit. 2023-05-17]. Dostupné online.
11. ↑  LUPRICH, Andrej. Voľby do VÚC 2017 Trenčiansky kraj - zvolení poslanci. *SME* (Bratislava: Petit Press), 2017-11-05. Dostupné online [cit. 2023-05-17]. ISSN 1335-4418.
12. ↑   *Poslanci TSK vo volebnom období 2017-2022* [online]. tsk.sk, [cit. 2023-05-17]. Dostupné online.
13. ↑   *DMD GROUP, a.s.* [online]. zbop.sk, [cit. 2023-05-17]. Dostupné online.
14. ↑   Schvália hmotnú zodpovednosť politikov? / Ukrajine predáme húfnice Zuzana. *TA3* (Bratislava: C.E.N.), 2022-06-02. Dostupné online [cit. 2023-05-17].
15. ↑  REPUBLIKY, Národná Sieť Miestnych Akčných Skupín Slovenskej. *Orgány NS MAS SR* [online]. sietmas.sk, [cit. 2023-05-17]. Dostupné online.